王冕
喜雨歌为宋太守赋
南州六月旱土赤，炎官火伞行虚空。
田畴圻裂河海涸，万物如在红炉中。
桔槔不用计已梏，农民踏踏愁岁凶。
蓬莱太守民父母，下顾赤子心忡忡。
罄竭精神扣天府，话语直与天神通。
须臾唤起龙井龙，大澍三日苏罢癃。
百姓唤作太守雨，东皋西陌皆冲融。
禾苗徙觉充秀实，野草亦解回颜容。
吾儒能效束皙赋，喜见屋底山云浓。
邻家父老走相报，门前大水如奔洪。
妖氛积秽俱洗尽，此是太守造化功。
太守正与造化同，百姓拍手歌年丰。
歌年丰，太守德泽垂无穷。